Romualdas Marcinkus (1907)

**Romualdas Marcinkus** (1907 m. liepos 22 d. Jurbarke – 1944 m. kovo 29 d. prie Dancigo, palaidotas Poznanėje) – lakūnas, Lietuvos kariuomenės kapitonas, parašiutininkas, futbolo žaidėjas ir treneris.

## Biografija
Kaune baigė vokiškos aukštesniosios realinės mokyklos šešias klases. Žaidė vokiečių, lenkų futbolo komandose. 1926–1929 m. mokėsi Karo mokykloje, 1930–1932 m. Vytauto Didžiojo karininkų kursų Aviacijos skyriuje.

Nuo 1933 m. lakūnų parašiutizmo instruktorius, parodomųjų šuolių meistras. 1933 m. birželio 17 d. susituokė su Lietuvos moterų krepšinio rinktinės žaidėja Aleksandra Lingyte.

1934 m. dalyvavo 25 dienų trijų ANBO-IV lėktuvų grandies, vadovaujamos Antano Gustaičio, 10 000 km skrydyje per Europą maršrutu Kaunas – Stokholmas – Kopenhaga – Amsterdamas – Briuselis – Londonas – Paryžius – Marselis – Roma – Udinė – Viena – Praha – Budapeštas – Bukareštas – Kijevas – Maskva – Didieji Lukai – Kaunas, aplankant 12 Europos valstybių. 1936 m. suteiktas kapitono laipsnis.

1940 m. išvyko iš Lietuvos, įstojo į Prancūzijos armijos oro pajėgas, Prancūzijai kapituliavus – į Didžiosios Britanijos Karališkąsias oro pajėgas. Gruodžio 24 d. priimtas į RAF, suteiktas jaunesniojo leitenanto laipsnis.

1941 m. gegužės 1 d. baigė mokytis skraidyti su naikintuvu „Hawker Hurricane“ ir buvo paskirtas į britų KOP 1-ąją eskadrilę, dalyvavo oro mūšiuose su naciais virš Lamanšo ir Šiaurės jūros, numušė vieną „Messerschimitt Bf 109F".

1942 m. vasario 12 d. vokiečiams numušus lėktuvą paimtas į nelaisvę. Nacių karo belaisviams lakūnams skirtame „Stalag Luft III“ lageryje Žaganyje netoli Zielona Guros kartu su kitais Sąjungininkų aviacijos karininkais 1944 m. naktį iš kovo 24 d. į kovo 25 d. surengė pabėgimą – išsikastu požeminiu tuneliu. Pabėgo 76 įvairių tautybių belaisviai, bet prie Šneidemūlio sugautas ir prie Dancigo sušaudytas.

Palaidotas kapinėse prie Poznanės citadelės. Apie šį žygdarbį 1963 m. sukurtas filmas „Didysis pabėgimas“ (, rež. Džonas Sturdžesas).

### Sportiniai pasiekimai
1926 m. žaidė „Kauno KSK“, 1927–1935 m. ir 1937–1938 m. „LFLS Kaunas“, 1936–1937 m. „Kovas“ futbolo komandose, 1927–1938 m. Lietuvos vyrų futbolo rinktinėje, nuo 1931 m. kapitonas, nuo 1934 m. žaidžiantysis treneris. Su rinktine žaidė pasaulio čempionatų atrankos turnyruose, tarptautinėse draugiškose rungtynėse Latvijoje, Estijoje, Suomijoje, Vokietijoje, Šveicarijoje.

* 1930 m. ir 1935 m. Pabaltijo taurės laimėtojas
* 1927 m. ir 1932 m. su „LFLS“ – Lietuvos futbolo čempionas
* 1936 m. su „Kovu“ – Lietuvos futbolo čempionas

## Įvertinimas
* 1934 m. Gedimino 5 laipsnio ordinas
* 1939 m. Lietuvos karo aviacijos garbės ženklas „Plieno sparnai“
* „1939–1945 karo žvaigždė“, Didžioji Britanija, 2001 m., po mirties
* Europos aviacijos žvaigždė, Didžioji Britanija, 2001 m., po mirties
* 1939–1945 metų karo medalis, Didžioji Britanija, 2001 m., po mirties

## Galerija

Vaizdas:Romualdas Marcinkus 1933.JPG|Lietuvos spirdžio rinktinės žaidėjas Romualdas Marcinkus. Dailininko A. Čepo šaržas, 1933 m.
Vaizdas:Romualdas Marcinkus.Jonas Liorentas.Antanas Gustaitis.Juozas Namikas.Jonas Mikenas.Kazys Rimkevicius.near ANBO.jpg|Romualdas Marcinkus, Jonas Liorentas, Antanas Gustaitis, Juozas Namikas, Jonas Mikėnas, Kazys Rimkevičius prie ANBO
Vaizdas:The50Memorial.jpg|Sušaudytų karo lakūnų belaisvių kapas Poznanėje


## Literatūra
* Karo lakūnas ir tarpukario futbolo legenda Romualdas Marcinkus , Jurbarko krašto gidas.
* Gražina Sviderskytė. Uragano kapitonas. – V.: Artseria, 2004. – 327 p.: iliustr. – ISBN 9986-716-38-1
* 

## Šaltiniai

## Nuorodos
* Kapitonas Romualdas Marcinkus – tarpukario futbolo legenda 
* Filmas „Didysis pabėgimas“ en-Wiki